Kyk: Nuwe Afrikaanse kinderkykgenot nou op kassieDie karakters van die kinderreeks, ‘Kamma Kamma’ het by Maroela Media gekuier. (Foto: Mizanne Hattingh/Maroela Media) Afrikaanse peuters, kleuters en gretige ouers kan solank die springmielies, koeldrank en lekkers gereed kry, daar is ’n splinternuwe kinderprogram op AfriKinders en AfriForumTV beskikbaar. Kamma Kamma is ’n nuwe Afrikaanse kinderprogram wat propvol kleurvolle en unieke karakters is wat nie net die kleinding in die huis gaan besig hou nie, maar ook die ouers. Die akteursegpaar, Neels en Eloise Clasen, het kragte saamgespan om dié reeks op die kassie gekry. Neels skryf al jare aan die reeks en Eloise het tong in die kies gesê sy moes naderhand inspring en ŉ bietjie vuurmaak onder haar man om dit uiteindelik die lig te laat sien. “Om in ’n huis te wees saam met ’n kreatiewe persoon soos Neels, word daar baie gepraat en min gedoen. Toe 10 jaar verby is, het ek gesê dat ons nie meer net kan praat oor die ongelooflike idee nie, ons moet dit nóú doen,” het Eloise skertsend vertel. Eloise het in die regisseur- en vervaardigerstoel ingeskuif vir die reeks, alhoewel sy na haarself as die rasieleier van dié span verwys. Aangesien dit die eerste produksie is wat deur Eloise vervaardig is, was dit ook vir haar ŉ heerlike leerervaring. Die regieproses beskryf sy as opwindend en angswekkend, dog propvol pret. “Ek het maar net elke dag gevat soos wat dit gekom het.” Neels het sy stem aan twee karakters, Kok de Kok en Links, geleen, terwyl Eloise Mila en Kotseekoei vertolk het. Dit was vir hulle belangrik om ’n Afrikaanse kinderprogram te maak. “Daar is nie genoeg Afrikaanse vermaak vir kinders nie,” het Eloise gesê. Hulle self het grootgeword met fantastiese Afrikaanse kindervermaak soos Wielie Walie en Liewe Heksie. Om weer Afrikaanse kindervermaak op die televisie te plaas, was een van die span se groot dryfkragte. “Dit is belangrik dat kinders in hul eie taal ook kan TV kyk.” Die reeks gooi die kollig op maniere waarop kinders en gesinne op meer omgewingsbewuste maniere kan leef. Die kollig val ook op kreatiwiteit en die genot van speel. Alhoewel die hooffokus op vermaak is, hoop die span agter die reeks om tog ook op te voed met die temas wat hulle in die reeks hanteer. Kamma Kamma is ’n reeks wat beslis deur ouers ook geniet kan word. “Dit was vir ons belangrik om die ouers ook te vermaak.”